Episoden fandt sted tirsdag kl. 11.51, da den 15-årige pige kom gående på Brønderslevvej i Frederikshavn tæt på lyskrydset ved Bangsbovej/Hånbækvej. Hun observerede en lille hvid bil, som kørte særdeles langsomt. I bilen sad en mand uden bukser og onanerede. Det skete, mens han havde øjenkontakt med pigen. Manden fortsatte igennem lyskrydset, vendte på Gærumvej og drejede til venstre af Hånbækvej, det skriver Kanal Frederikshavn. Pigen anmeldte tirsdag eftermiddag - sammen med sin far - sagen til politiet. Hun beskriver manden som værende 40-50 år, dansk af udseende og muskuløs. En af hans arme var fyldt med tatoveringer og han havde en hvid T-shirt på. Politiet vil gerne i kontakt med eventuelle vidner i sagen. - Vi hører gerne fra folk, som har en mistanke om, hvem det måske kan være. Det kan også være, at andre er blevet udsat for noget lignende, siger politikommissær Peter Skovbak, leder af Efterforskningscenter Frederikshavn til Kanal Frederikshavn.

Referat:
En 15-årig pige har meldt en sag om blufærdighedskrænkelse i Frederikshavn til politiet.